title: Smernica Európskeho parlamentu a Rady (EÚ) 2021/1233 zo 14. júla 2021, ktorou sa mení smernica (EÚ) 2017/2397, pokiaľ ide o prechodné opatrenia týkajúce sa uznávania preukazov tretích krajín (Text s významom pre EHP)

text:
                  30.7.2021

                  SK

                  Úradný vestník Európskej únie

                  L 274/52

         SMERNICA EURÓPSKEHO PARLAMENTU A RADY (EÚ) 2021/1233
         zo 14. júla 2021,
         ktorou sa mení smernica (EÚ) 2017/2397, pokiaľ ide o prechodné opatrenia týkajúce sa uznávania preukazov tretích krajín
         (Text s významom pre EHP)
         EURÓPSKY PARLAMENT A RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 91 ods. 1,
         so zreteľom na návrh Európskej komisie,
         po postúpení návrhu legislatívneho aktu národným parlamentom,
         so zreteľom na stanovisko Európskeho hospodárskeho a sociálneho výboru (1),
         po porade s Výborom regiónov,
         konajúc v súlade s riadnym legislatívnym postupom (2),
         keďže:

                     (1)

                     V smernici Európskeho parlamentu a Rady (EÚ) 2017/2397 (3) sa stanovujú prechodné opatrenia s cieľom zabezpečiť zachovanie platnosti preukazov odbornej spôsobilosti, služobných lodníckych knižiek a lodných denníkov vydaných pred uplynutím lehoty na jej transpozíciu a poskytnúť odborne spôsobilým členom posádky plavidla primeraný čas na požiadanie o preukaz odbornej spôsobilosti Únie alebo iný preukaz uznaný za rovnocenný. Okrem rýnskych plavebných licencií uvedených v článku 1 ods. 5 smernice Rady 96/50/ES (4) sa však tieto prechodné opatrenia nevzťahujú na preukazy odbornej spôsobilosti, služobné lodnícke knižky a lodné denníky vydané tretími krajinami, ktoré členské štáty v súčasnosti uznávajú podľa svojich vnútroštátnych požiadaviek uplatniteľných pred nadobudnutím účinnosti smernice (EÚ) 2017/2397 alebo medzinárodných dohôd uplatniteľných pred nadobudnutím účinnosti smernice (EÚ) 2017/2397.

                     (2)

                     V článku 10 ods. 3, 4 a 5 smernice (EÚ) 2017/2397 sa stanovuje postup a podmienky uznávania preukazov, služobných lodníckych knižiek alebo lodných denníkov vydaných orgánmi tretej krajiny.

                     (3)

                     Vzhľadom na to, že postup uznania dokladov tretích krajín je založený na posúdení systémov osvedčovania v žiadajúcej tretej krajine s cieľom určiť, či vydávanie preukazov, služobných lodníckych knižiek alebo lodných denníkov špecifikovaných v žiadosti podlieha požiadavkám, ktoré sú totožné s požiadavkami stanovenými v smernici (EÚ) 2017/2397, je nepravdepodobné, že sa postup uznania ukončí do 17. januára 2022.

                     (4)

                     V záujme plynulého prechodu na systém uznávania dokladov tretích krajín podľa článku 10 smernice (EÚ) 2017/2397 je potrebné stanoviť prechodné opatrenia, ktoré poskytnú potrebný čas na to, aby tretie krajiny zosúladili svoje požiadavky s požiadavkami stanovenými v uvedenej smernici a aby Komisia posúdila ich systémy osvedčovania a podľa potreby prijala vykonávací akt podľa článku 10 ods. 5 uvedenej smernice. Uvedené opatrenia by okrem toho poskytovali právnu istotu jednotlivcom a hospodárskym subjektom pôsobiacim v odvetví vnútrozemskej vodnej dopravy. Vzhľadom na uvedené ciele je vhodné stanoviť konečný dátum pre doklady tretích krajín, na ktoré sa uvedené prechodné opatrenia vzťahujú, odkazom na transpozičnú lehotu uvedenej smernice predĺženú o dva roky.

                     (5)

                     V záujme súladu s prechodnými opatreniami, ktoré sa vzťahujú na členské štáty podľa článku 38 smernice (EÚ) 2017/2397, by sa prechodné opatrenia uplatniteľné na preukazy odbornej spôsobilosti, služobné lodnícke knižky a lodné denníky vydané tretími krajinami a uznávané členskými štátmi nemali uplatňovať po 17. januári 2032. Okrem toho by sa uznávanie takýchto preukazov odbornej spôsobilosti, služobných lodníckych knižiek a lodných denníkov malo obmedziť na vnútrozemské vodné cesty Únie nachádzajúce sa v dotknutom členskom štáte.

                     (6)

                     S cieľom zabezpečiť súlad s prechodnými opatreniami uplatniteľnými na preukazy odbornej spôsobilosti vydané členskými štátmi, je vhodné objasniť, že pokiaľ ide o preukazy tretích krajín, požiadavky uvedené v článku 10 ods. 3 smernice (EÚ) 2017/2397 zahŕňajú aj požiadavky na výmenu existujúcich preukazov podľa článku 38 ods. 1 a 3 uvedenej smernice.

                     (7)

                     S cieľom poskytnúť spoločnostiam a pracovníkom v odvetví vnútrozemskej vodnej dopravy právnu zrozumiteľnosť a istotu by sa preto smernica (EÚ) 2017/2397 mala zodpovedajúcim spôsobom zmeniť.

                     (8)

                     V súlade s článkom 39 ods. 4 smernice (EÚ) 2017/2397 členské štáty, v ktorých nie je plavba na vnútrozemských vodných cestách technicky možná, nie sú povinné transponovať uvedenú smernicu. Uvedená odchýlka by sa mala primerane uplatňovať na túto smernicu.

                     (9)

                     Keďže cieľ tejto smernice, a to stanovenie prechodných opatrení týkajúcich sa uznávania preukazov tretích krajín, nie je možné uspokojivo dosiahnuť na úrovni členských štátov, ale z dôvodov jeho rozsahu a dôsledkov ho možno lepšie dosiahnuť na úrovni Únie, môže Únia prijať opatrenia v súlade so zásadou subsidiarity podľa článku 5 Zmluvy o Európskej únii. V súlade so zásadou proporcionality podľa uvedeného článku táto smernica neprekračuje rámec nevyhnutný na dosiahnutie tohto cieľa.

                     (10)

                     S cieľom umožniť členským štátom bezodkladne pristúpiť k transpozícii opatrení uvedených v tejto smernici, by táto smernica mala nadobudnúť účinnosť dňom nasledujúcim po jej uverejnení v Úradnom vestníku Európskej únie,

               PRIJALI TÚTO SMERNICU:

            Článok 1
            Smernica (EÚ) 2017/2397 sa mení takto:

                        1.

                        V článku 10 sa odsek 3 nahrádza takto:

                           „3.   Bez toho, aby bol dotknutý odsek 2 tohto článku, každý preukaz odbornej spôsobilosti, služobná lodnícka knižka alebo lodný denník vydané v súlade s vnútroštátnymi predpismi tretej krajiny, ktorými sa stanovujú požiadavky totožné s požiadavkami tejto smernice vrátane požiadaviek stanovených v článku 38 ods. 1 a 3, sú platné na všetkých vnútrozemských vodných cestách Únie pri uplatnení postupu a podmienok stanovených v odsekoch 4 a 5 tohto článku.“

                        2.

                        V článku 38 sa dopĺňa tento odsek:

                           „7.   Do 17. januára 2032 môžu členské štáty naďalej uznávať preukazy odbornej spôsobilosti, služobné lodnícke knižky a lodné denníky, ktoré vydala tretia krajina pred 18. januárom 2024, na základe svojich vnútroštátnych požiadaviek uplatniteľných pred 16. januárom 2018 alebo medzinárodných dohôd uplatniteľných pred 16. januárom 2018. Toto uznávanie sa obmedzuje na vnútrozemské vodné cesty na území dotknutého členského štátu.“

            Článok 2

               1.   Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou do 17. januára 2022. Bezodkladne o tom informujú Komisiu.
               Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
               Odchýlka stanovená v článku 39 ods. 4 smernice (EÚ) 2017/2397 sa primerane uplatňuje na túto smernicu.

               2.   Členské štáty oznámia Komisii znenie hlavných ustanovení vnútroštátneho práva, ktoré prijmú v oblasti pôsobnosti tejto smernice.

            Článok 3
            Táto smernica nadobúda účinnosť dňom nasledujúcim po jej uverejnení v Úradnom vestníku Európskej únie.

            Článok 4
            Táto smernica je určená členským štátom.

            V Bruseli 14. júla 2021

                  Za Európsky parlament

                  predseda

               D. M. SASSOLI

                  Za Radu

                  predseda

               A. LOGAR

            (1)  Ú. v. EÚ C 220, 9.6.2021, s. 87.

            (2)  Pozícia Európskeho parlamentu zo 6. júla 2021 (zatiaľ neuverejnená v úradnom vestníku) a rozhodnutie Rady z 13. júla 2021.

            (3)  Smernica Európskeho parlamentu a Rady (EÚ) 2017/2397 z 12. decembra 2017 o uznávaní odborných kvalifikácií v oblasti vnútrozemskej plavby a o zrušení smerníc Rady 91/672/EHS a 96/50/ES (Ú. v. EÚ L 345, 27.12.2017, s. 53).

            (4)  Smernica Rady 96/50/ES z 23. júla 1996 o zosúladení podmienok pre získanie kapitánskych osvedčení vydávaných jednotlivými štátmi pre nákladnú a osobnú dopravu tovaru a osôb po vnútrozemských vodných cestách v Spoločenstve (Ú. v. ES L 235, 17.9.1996, s. 31).


title: Smernica Európskeho parlamentu a Rady (EÚ) 2022/228 zo 16. februára 2022, ktorou sa mení smernica 2014/41/EÚ, pokiaľ ide o jej zosúladenie s pravidlami Únie o ochrane osobných údajov

text:
                  21.2.2022

                  SK

                  Úradný vestník Európskej únie

                  L 39/1

         SMERNICA EURÓPSKEHO PARLAMENTU A RADY (EÚ) 2022/228
         zo 16. februára 2022,
         ktorou sa mení smernica 2014/41/EÚ, pokiaľ ide o jej zosúladenie s pravidlami Únie o ochrane osobných údajov
         EURÓPSKY PARLAMENT A RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 16 ods. 2,
         so zreteľom na návrh Európskej komisie,
         po postúpení návrhu legislatívneho aktu národným parlamentom,
         konajúc v súlade s riadnym legislatívnym postupom (1),
         keďže:

                     (1)

                     Podľa článku 62 ods. 6 smernice Európskeho parlamentu a Rady (EÚ) 2016/680 (2) má Komisia preskúmať právne akty prijaté Úniou, iné než uvedená smernica, ktorými sa upravuje spracúvanie osobných údajov príslušnými orgánmi na účely stanovené v článku 1 ods. 1 uvedenej smernice. Účelom uvedeného preskúmania je posúdiť potrebu zosúladiť uvedené právne akty s uvedenou smernicou a podľa potreby predložiť potrebné návrhy na ich zmenu s cieľom zabezpečiť konzistentný prístup k ochrane osobných údajov v rozsahu pôsobnosti uvedenej smernice. Uvedené preskúmanie viedlo k identifikácii smernice Európskeho parlamentu a Rady 2014/41/EÚ (3) ako jedného z právnych aktov, ktoré sa majú zmeniť.

                     (2)

                     Spracúvanie osobných údajov podľa smernice 2014/41/EÚ zahŕňa spracúvanie, výmenu a následné použitie relevantných informácií na účely stanovené v článku 82 Zmluvy o fungovaní Európskej únie (ďalej len „ZFEÚ“). V záujme konzistentnosti a účinnej ochrany osobných údajov by spracúvanie osobných údajov podľa smernice 2014/41/EÚ malo byť v súlade so smernicou (EÚ) 2016/680, ak sa uplatňuje uvedená smernica (EÚ) 2016/680. Pokiaľ ide o spracúvanie osobných údajov v súvislosti s konaniami uvedenými v článku 4 písm. b), c) a d) smernice 2014/41/EÚ, ak sa neuplatňuje smernica (EÚ) 2016/680, uplatňuje sa nariadenie Európskeho parlamentu a Rady (EÚ) 2016/679 (4).

                     (3)

                     V súlade s článkami 1 a 2 a článkom 4a ods. 1 Protokolu č. 21 o postavení Spojeného kráľovstva a Írska s ohľadom na priestor slobody, bezpečnosti a spravodlivosti, ktorý je pripojený k Zmluve o Európskej únii (ďalej len „Zmluva o EÚ“) a ZFEÚ, a bez toho, aby bol dotknutý článok 4 uvedeného protokolu, sa Írsko nezúčastňuje na prijatí tejto smernice a nie je ňou viazané ani nepodlieha jej uplatňovaniu.

                     (4)

                     V súlade s článkami 1, 2 a 2a Protokolu č. 22 o postavení Dánska, ktorý je pripojený k Zmluve o EÚ a ZFEÚ, sa Dánsko nezúčastňuje na prijatí tejto smernice, nie je ňou viazané ani nepodlieha jej uplatňovaniu.

                     (5)

                     V súlade s článkom 42 ods. 1 nariadenia Európskeho parlamentu a Rady (EÚ) 2018/1725 (5) sa konzultovalo s európskym dozorným úradníkom pre ochranu údajov, ktorý vydal 10. marca 2021 svoje stanovisko.

                     (6)

                     Smernica 2014/41/EÚ by sa preto mala zodpovedajúcim spôsobom zmeniť,

               PRIJALI TÚTO SMERNICU:

            Článok 1
            Zmena smernice 2014/41/EÚ
            V smernici 2014/41/EÚ sa vypúšťa článok 20

            Článok 2
            Transpozícia

               1.   Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou do 14. marca 2023. Bezodkladne o tom informujú Komisiu.
               Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.

               2.   Členské štáty oznámia Komisii znenie opatrení vnútroštátneho práva, ktoré prijmú v oblasti pôsobnosti tejto smernice.

            Článok 3
            Nadobudnutie účinnosti
            Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.

            Článok 4
            Adresáti
            Táto smernica je určená členským štátom v súlade so zmluvami.

            V Štrasburgu 16. februára 2022

                  Za Európsky parlament

                  predsedníčka

               R. METSOLA

                  Za Radu

                  predseda

               C. BEAUNE

            (1)  Pozícia Európskeho parlamentu zo 14. decembra 2021 (zatiaľ neuverejnená v úradnom vestníku) a rozhodnutie Rady z 25. januára 2022.

            (2)  Smernica Európskeho parlamentu a Rady (EÚ) 2016/680 z 27. apríla 2016 o ochrane fyzických osôb pri spracúvaní osobných údajov príslušnými orgánmi na účely predchádzania trestným činom, ich vyšetrovania, odhaľovania alebo stíhania alebo na účely výkonu trestných sankcií a o voľnom pohybe takýchto údajov a o zrušení rámcového rozhodnutia Rady 2008/977/SVV (Ú. v. EÚ L 119, 4.5.2016, s. 89).

            (3)  Smernica Európskeho parlamentu a Rady 2014/41/EÚ z 3. apríla 2014 o európskom vyšetrovacom príkaze v trestných veciach (Ú. v. EÚ L 130, 1.5.2014, s. 1).

            (4)  Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) (Ú. v. EÚ L 119, 4.5.2016, s. 1).

            (5)  Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (Ú. v. EÚ L 295, 21.11.2018, s. 39).


title: Vykonávacia smernica Komisie (EÚ) 2021/1927 z 5. novembra 2021, ktorou sa menia prílohy I a II k smernici Rady 66/402/EHS, pokiaľ ide o požiadavky na osivá hybridov pšenice vyprodukovaných pomocou cytoplazmatickej samčej sterility (Text s významom pre EHP)

text:
                  8.11.2021

                  SK

                  Úradný vestník Európskej únie

                  L 393/13

         VYKONÁVACIA SMERNICA KOMISIE (EÚ) 2021/1927
         z 5. novembra 2021,
         ktorou sa menia prílohy I a II k smernici Rady 66/402/EHS, pokiaľ ide o požiadavky na osivá hybridov pšenice vyprodukovaných pomocou cytoplazmatickej samčej sterility
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Rady 66/402/EHS zo 14. júna 1966 týkajúcu sa obchodovania s osivom obilnín (1), a najmä na jej článok 21b,
         keďže:

                     (1)

                     V smernici 66/402/EHS sa stanovujú pravidlá produkcie a obchodovania s osivami obilnín v Únii. V prípade osív hybridnej pšenice sú jedinými technikami na produkciu hybridného osiva, ktoré sú stanovené v uvedenej smernici, techniky priameho kríženia a chemickej hybridizácie.

                     (2)

                     V posledných rokoch sa však na celom svete akceptovala ako technika šľachtenia na produkciu hybridov odrôd osiva obilnín cytoplazmatická samčia sterilita (ďalej len „CMS“). Príslušné pravidlá týkajúce sa techniky produkcie pomocou CMS sú už v platnosti pre jačmeň, keďže produkcia osív hybridov pomocou CMS bola zavedená do praxe pred niekoľkými rokmi.

                     (3)

                     Jačmeň a pšenica sa prirodzene samoopeľujú a produkujú sa v zmiešanom pestovaní. Vzhľadom na technické podobnosti medzi produkciou osív hybridov jačmeňa a pšenice a na potreby používateľov osív hybridov je vhodné stanoviť pre osivá hybridov pšenice podobné podmienky, aké sa vzťahujú na osivá hybridov jačmeňa. Zo skúseností vyplýva, že špecifický systém zmiešaného pestovania hybridov pšenice, ako je Triticum aestivum subsp. aestivum, Triticum turgidum subsp. durum, Triticum aestivum subsp. spelta, v kombinácii s rizikami spojenými s počasím počas obdobia kvitnutia, si v praxi vyžaduje, aby sa v prípade použitia CMS znížila norma odrodovej čistoty na 85 %, čím sa umožní stabilná produkcia osiva za menej priaznivých poveternostných podmienok. Preto je vhodné povoliť pri osivách hybridov pšenice vyprodukovaných pomocou CMS nižšiu úroveň odrodovej čistoty než pre iné hybridy osív.

                     (4)

                     Skúsenosti s inými osivami hybridov vyprodukovaných pomocou CMS ukazujú, že pri zavádzaní nového systému produkcie je dôležité otestovať platné technické požiadavky. Požiadavky na odrody by sa preto mali uplatňovať prechodne do 31. augusta 2029, aby šľachtitelia mohli produkciu hybridnej pšenice v rámci zmiešaného pestovania adaptovať. Takýto prístup je potrebný, aby sa minimalizovali všetky riziká tohto systému produkcie a aby sa poľnohospodárom poskytol nový typ odrôd pšenice. Uvedená lehota by mala byť dostatočná na to, aby šľachtitelia a certifikačné orgány mohli získať potrebné poznatky na uplatňovanie technických požiadaviek na produkciu osív hybridov pšenice a tieto požiadavky preskúmať.

                     (5)

                     S cieľom umožniť Komisii a členským štátom získať zodpovedajúce poznatky o použití techniky CMS a preskúmať príslušné pravidlá by mal zodpovedný certifikačný orgán každý rok do 28. februára 2030 podávať Komisii a ostatným členským štátom správu o výsledkoch za predchádzajúci rok, pokiaľ ide o množstvo vyprodukovaných osív hybridov a percentuálneho podielu dávok osiva, ktoré boli zamietnuté z dôvodu nedostatočných parametrov kvality.

                     (6)

                     Prílohy I a II k smernici 66/402/EHS by sa preto mali zodpovedajúcim spôsobom zmeniť.

                     (7)

                     Opatrenia stanovené v tejto smernici sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TÚTO SMERNICU:

            Článok 1
            Zmeny smernice 66/402/EHS
            Prílohy I a II k smernici 66/402/EHS sa menia v súlade s prílohou k tejto smernici.

            Článok 2
            Transpozícia

               1.   Členské štáty prijmú a uverejnia najneskôr do 31. augusta 2022 zákony, iné právne predpisy a správne opatrenia potrebné na dosiahnutie súladu s touto smernicou. Komisii bezodkladne oznámia znenie týchto ustanovení.
               Tieto ustanovenia musia uplatňovať od 1. septembra 2022 do 31. augusta 2029.
               Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.

               2.   Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.

            Článok 3
            Nadobudnutie účinnosti
            Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.

            Článok 4
            Adresáti
            Táto smernica je určená členským štátom.

            V Bruseli 5. novembra 2021

                  Za Komisiu

                  predsedníčka

               Ursula VON DER LEYEN

            (1)  Ú. v. ES 125, 11.7.1966, s. 2309.

            PRÍLOHA
            Prílohy I a II k smernici 66/402/EHS sa menia takto:

                        1.

                        Príloha I sa mení takto:

                                    a)

                                    Prvá veta bodu 5 sa nahrádza takto:
                                    „Plodiny na produkciu certifikovaného osiva hybridov Avena nuda, Avena sativa, Avena strigosa, Oryza sativa a samoopelivého xTriticosecale a plodiny na produkciu certifikovaného osiva hybridov Hordeum vulgare, Triticum aestivum subsp. aestivum, Triticum aestivum subsp. spelta, Triticum turgidum subsp. durum pomocou inej techniky ako cytoplazmatická samčia sterilita (ďalej len „CMS“);“

                                    b)

                                    Medzi body 5a a 6 sa vkladá tento bod:

                                                „5b.

                                                Plodiny na produkciu základného a certifikovaného osiva hybridov Triticum aestivum subsp. aestivum, Triticum aestivum subsp. spelta, Triticum turgidum subsp. durum pomocou techniky CMS:

                                                            a)

                                                            Plodina musí spĺňať tieto normy, pokiaľ ide o vzdialenosti od susedných zdrojov peľu, ktoré môžu mať za následok nežiaduce cudzoopelenie:

                                                                        Plodina

                                                                        Minimálna vzdialenosť

                                                                        v prípade CMS materského komponentu na produkciu základného osiva

                                                                        300  m

                                                                        na produkciu certifikovaného osiva

                                                                        25  m

                                                            b)

                                                            Plodina musí mať dostatočnú odrodovú pravosť a čistotu, pokiaľ ide o charakteristiky komponentov.
                                                            Plodina musí spĺňať predovšetkým tieto normy:

                                                                        i)

                                                                        Percentuálny podiel rastlín, v prípade ktorých je zrejmé, že nepatria k typu, nesmie prekročiť:

                                                                                —

                                                                                pokiaľ ide o plodiny používané na produkciu základného osiva, 0,1 % v prípade udržujúcej a obnovujúcej línie a 0,3 % v prípade CMS materského komponentu,

                                                                                —

                                                                                pokiaľ ide o plodiny používané na produkciu certifikovaného osiva, 0,3 % v prípade obnovovača a 0,6 % v prípade CMS materského komponentu a 1 % v prípade, že CMS materský komponent je jediným hybridom.

                                                                        ii)

                                                                        Úroveň samčej sterility materského komponentu musí byť najmenej:

                                                                                —

                                                                                99,7 % v prípade plodín používaných na produkciu základného osiva,

                                                                                —

                                                                                99 % v prípade plodín používaných na produkciu certifikovaného osiva.

                                                                        iii)

                                                                        Súlad s požiadavkami bodov i) a ii) sa preskúmajú skúškou pri následnej úradnej kontrole.

                                                            c)

                                                            Certifikované osivo sa môže vyprodukovať v zmiešanom pestovaní materského komponentu so samčou sterilitou a otcovského komponentu, ktorý obnovuje fertilitu.

                                          Zodpovedný certifikačný orgán každoročne do 28. februára oznámi Komisii a ostatným členským štátom výsledky za predchádzajúci rok, pokiaľ ide o množstvo vyprodukovaného osiva hybridov, súlad poľných prehliadok s príslušnými požiadavkami, percentuálny podiel dávok osiva, ktoré boli zamietnuté z dôvodu nedostatočných parametrov kvality, a akékoľvek ďalšie informácie odôvodňujúce uvedené zamietnutie. Táto oznamovacia povinnosť sa uplatňuje do 28. februára 2030.“

                        2.

                        V prílohe II sa bod 1 mení takto:

                                    a)

                                    Oddiel C sa nahrádza takto:

                                                „C.

                                                   Hybridy Avena nuda, Avena sativa, Avena strigosa, Hordeum vulgare, Oryza sativa, Triticum aestivum subsp. aestivum, Triticum aestivum subsp. spelta, Triticum turgidum subsp. durum a samoopelivého xTriticosecale

                                                Minimálna odrodová čistota osiva kategórie certifikované osivo musí dosahovať 90 %.
                                                V prípade Hordeum vulgare, Triticum aestivum subsp. aestivum, Triticum aestivum subsp. spelta, Triticum turgidum subsp. durum vyprodukovaných pomocou CMS musí dosahovať 85 %. Nečistoty iné ako obnovovač nesmú presiahnuť 2 %.
                                                Minimálna odrodová čistota sa preskúma skúškou pri následnej úradnej kontrole uskutočnenej na primeranom podiele vzoriek.
                                                Zodpovedný certifikačný orgán každoročne do 28. februára oznámi Komisii a ostatným členským štátom výsledky za predchádzajúci rok, pokiaľ ide o množstvo vyprodukovaného osiva hybridov Triticum aestivum subsp. aestivum, Triticum aestivum subsp. spelta a Triticum turgidum subsp. durum a percentuálny podiel dávok osiva, ktoré boli zamietnuté z dôvodu nedostatočných parametrov kvality, výsledky následnej kontroly a akékoľvek ďalšie informácie odôvodňujúce uvedené zamietnutie. Táto oznamovacia povinnosť sa uplatňuje do 28. februára 2030.“

                                    b)

                                    Nadpis oddielu E sa nahrádza takto:

                                                „E.

                                                Hybridy Secale cereale a hybridy Hordeum vulgare, Triticum aestivum subsp. aestivum, Triticum aestivum subsp. spelta, Triticum turgidum subsp. Durum vyprodukované pomocou CMS“.